# OBCHODNÁ AKADÉMIA, BOLEČKOVA 2, NITRA

**SMERNICA č. 1/2017/pg**

**o vykonávaní odbornej praxe žiakov školy**

|  |
| --- |
| **Obchodná akadémia, Bolečkova 2, Nitra** |
| **Študijný odbor 6317 M obchodná akadémia** |
| **Smernica o vykonávaní odbornej praxe žiakov školy** |
| Číslo smernice: | 1/2018/pg |
| Vypracovala : | Mgr. Renáta Košovičová |
| Schválila: | Mgr. Renáta Košovičová riaditeľka školy |
| Prerokované v pedagogickej rade dňa: | 2. októbra 2017 |
| Smernica nadobúda účinnosť odo dňa: | 1. januára 2018
 |
| Touto smernicou sa ruší smernica č. 1/2016/pg zo dňa 15. septembra 2016 |
| Zmeny v smernici sa uskutočňujú formou číslovaných písomných dodatkov, ktoré tvoria súčasť tejto smernice. |

## Čl. 1

**Úvodné ustanovenia**

Organizácia a vykonávanie odbornej praxe sa riadi touto smernicou, zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a vyhláškou č. 65/2015 Z.z. o stredných školách v znení neskorších predpisov a Školským vzdelávacím programom Obchodná akadémia.

Obsah tejto smernice tvorí neoddeliteľnú súčasť pracovných povinností všetkých pedagogických zamestnancov Obchodnej akadémia, Bolečkova 2, Nitra a súčasne je záväzná pre všetkých žiakov študijného odboru 6317 M obchodná akadémia v Obchodnej akadémii, Bolečkova 2, Nitra.

Základným cieľom predmetu odborná prax je u žiakov prehĺbiť a upevniť odborné vedomosti a praktické zručnosti osvojené v odborných predmetoch teoretického vzdelávania a praktickej prípravy.

## Čl. 2

**Všeobecné pokyny**

1. Na začiatku každého školského roka, v auguste príslušného roka, určí riaditeľka školy termíny vykonania odbornej praxe žiakmi 3. a 4. ročníka a oznámi ich na pedagogickej rade.
2. Riaditeľka školy určí pedagogického zamestnanca – garanta odbornej praxe (ďalej len garant odbornej praxe), ktorý bude zodpovedný za organizáciu odbornej praxe a rozdelenie žiakov na jednotlivé pracoviská, na ktorých budú vykonávať odbornú prax.
3. Odborná prax sa realizuje v 3. ročníku v rozsahu 10 pracovných dní po 6 hodín denne a vo 4. ročníku v rozsahu 10 pracovných dní po 6 hodín denne.
4. Odborná prax je samostatným vyučovacím predmetom, ktorý sa klasifikuje známkou. Odborná prax sa klasifikuje v 3. ročníku v 2. polroku a vo 4. ročníku v 1. polroku príslušného školského roka.
5. Odbornú prax klasifikuje vyučujúci, ktorý v príslušnej triede vyučuje predmet ekonomika.
6. Zmluvné pracoviská sú pracoviská/organizačné úseky organizácií s ktorými Obchodná akadémia, Bolečkova 2, Nitra (ďalej len škola) uzatvorila zmluvu o vykonávaní odbornej praxe žiakmi školy.
7. Odbornú prax uskutočňujú žiaci pod priamym vedením pracovníkov na zmluvne dohodnutých pracoviskách.
8. V prípade schválenia grantu v programe Erasmus+ pre vzdelávanie a odbornú prípravu vybraní žiaci realizujú odbornú prax na zazmluvnených pracoviskách v zahraničí. Výber účastníkov zahraničnej praxe sa realizuje formou výberového konania. Jeho vyhlásenie škola zverejní na svojom webe. Súčasťou absolvovania odbornej praxe v zahraničí je odborná, jazyková a kulturálna príprava, ktorú zabezpečí škola.

## Čl. 3

**Organizácia a vykonávanie odbornej praxe**

* 1. Garant odbornej praxe predloží riaditeľke školy rozdelenie žiakov jednotlivých tried na zmluvné pracoviská najneskôr 5 pracovných dní pred nástupom žiakov na vykonanie odbornej praxe.
	2. Pedagogický zamestnanec, ktorý vyučuje predmet ekonomika v triede, ktorá bude vykonávať odbornú prax, je povinný:
		+ najneskôr 3 pracovné dni pred nástupom žiakov na odbornú prax poučiť žiakov tejto triedy o správaní sa na pracovisku počas odbornej praxe, oboznámiť žiakov s povinnosťami žiaka súvisiacimi s vykonávaním odbornej praxe, oboznámiť žiakov s hodnotením a klasifikáciou odbornej praxe,
		+ odovzdať písomný záznam riaditeľke školy o tomto poučení a oboznámení žiakov a to najneskôr 1 pracovný deň pred odchodom žiakov na odbornú prax. Vzor poučenia žiakov o správaní sa na pracovisku počas odbornej praxe je prílohou č. 2 tejto smernice.
	3. Najneskôr 3 pracovné dni pred nástupom žiakov na odbornú prax bude na nástenke v zborovni zverejnený rozpis pedagogických zamestnancov, ktorí budú vykonávať dozor a kontrolu odbornej praxe žiakov na zmluvných pracoviskách.
	4. Pedagogickí zamestnanci určení ako dozor ku skupine žiakov v prvý deň vykonávania odbornej praxe sú povinní:
* informovať určenú skupinu žiakov o čase a mieste stretnutia a spoločného príchodu na zmluvné pracovisko,
* zabezpečiť odovzdanie skupiny žiakov zodpovednej osobe zmluvného pracoviska,
* najneskôr druhý deň nástupu žiakov na vykonávanie odbornej praxe doručiť riaditeľke školy písomný záznam o poučení žiakov o bezpečnosti a ochrane zdravia na zmluvnom pracovisku. Vzor poučenia o bezpečnosti a ochrane zdravia na pracovisku je prílohou č. 3 tejto smernice.
	1. Vykonávanie odbornej praxe žiakmi je kontrolované pedagogickými zamestnancami školy podľa rozpisu zverejneného na nástenke v zborovni.
	2. Garant odbornej praxe písomne vyhodnotí odbornú prax za príslušný školský rok a hodnotenie odovzdá do 30. júna príslušného školského roka.
	3. Nástup na pracovisko pre žiakov, ktorí vykonajú odbornú prax v zahraničí, zabezpečí pridelená sprevádzajúca osoba. Sprevádzajúca osoba kontroluje vykonávanie odbornej praxe spoločne s mentorom, ktorého má každý účastník prideleného na pracovisku.

## Čl. 4

**Povinnosti žiaka súvisiace s vykonávaním odbornej praxe**

1. Žiaci sú zaradení na vykonanie odbornej praxe na jednotlivé zmluvné pracoviská.
2. Riaditeľka školy môže vybraným žiakom na základe výberových kritérií (prospech, dochádzka,

správanie) umožniť vykonanie individuálnej odbornej praxe na konkrétnom pracovisku.

Vzor žiadosti o vykonanie individuálnej odbornej praxe je prílohou č. 4 tejto smernice.

1. Vybratý žiak je povinný do termínu určeného riaditeľkou školy odovzdať žiadosť o individuálnu odbornú prax a podpísanú zmluvu o vykonaní individuálnej odbornej praxe žiaka na príslušnom pracovisku. Vzor zmluvy je prílohou č. 1 tejto smernice. Termín odovzdania žiadostí o individuálnu odbornú prax a podpísanej zmluvy o individuálnej odbornej praxi žiaka je spravidla 3 týždne pred nástupom na odbornú prax.
2. Žiak 3. ročníka absolvuje odbornú prax v termíne určenom riaditeľkou školy v rozsahu 10 pracovných dní po 6 hodín denne.
3. Žiak 4. ročníka absolvuje odbornú prax v termíne určenom riaditeľkou školy v rozsahu 10 pracovných dní po 6 hodín denne.
4. V súvislosti s vykonávaním odbornej praxe je žiak povinný:
	1. nastúpiť na vykonanie odbornej praxe na pridelené zmluvné pracovisko podľa pokynov vyučujúceho predmetu ekonomika a pedagogického zamestnanca určeného ako dozor v prvý deň vykonávania odbornej praxe,
	2. absolvovať na zmluvnom pracovisku školenie bezpečnosti a ochrany zdravia pri práci,
	3. dodržiavať predpisy o bezpečnosti a ochrane zdravia pri práci, dodržiavať ochranu osobných údajov a interných údajov organizácie,
	4. dodržiavať pracovný čas na zmluvnom pracovisku od 8.00 do 14.00 h.
	5. dodržiavať pracovný režim na zmluvnom pracovisku a plniť si povinnosti vyplývajúce z obsahovej náplne odbornej praxe, dodržiavať pokyny kompetentných pracovníkov zmluvného pracoviska,
	6. počas vykonávania odbornej praxe byť primerane oblečená/ý podľa požiadaviek, resp. charakteru zmluvného pracoviska,
	7. vykonávať odbornú prax bez nároku na mzdu,
	8. oznámiť minimálne 1 deň vopred triednemu učiteľovi alebo garantovi odbornej praxe, každú zmenu súvisiacu s odbornou praxou (zmena miesta vykonávania praxe, práceneschopnosť a pod.), zároveň okamžite nahlásiť garantovi praxe nezáujem o žiaka zo strany zamestnancov, neprideľovanie pracovných úloh, v prípade neoznámenia týchto skutočností, hneď ako nastanú, žiak bude zodpovedný za priebeh praxe a aj za výslednú známku pri hodnotení,
	9. písomné ospravedlnenie neprítomnosti počas odbornej praxe žiak predkladá najneskôr do 2 pracovných dní po skončení odbornej praxe triednemu učiteľovi.
	10. vypracovať Záverečnú prezentáciu z odbornej praxe, ktorej súčasťou je Hodnotiaci hárok a Potvrdenie o vykonaní odbornej praxe žiaka. Vzor Záverečnej prezentácie je prílohou č. 6 tejto smernice. Vzor Hodnotiaceho hárku, Potvrdenia o vykonaní odbornej praxe žiaka je prílohou č. 5 tejto smernice. Pokyny na vypracovanie Záverečnej prezentácie z odbornej praxe poskytne žiakom vyučujúci predmetu ekonomika. Termín absolvovania Záverečnej prezentácie určí vyučujúci predmetu ekonomika po skončení odbornej praxe podľa harmonogramu, ktorý vypracuje pre príslušnú triedu.
5. V prípade absolvovania odbornej praxe v zahraničí sa žiaci riadia zmluvou o vzdelávaní v zahraničí a pracovným programom, ktorý prevezmú a podpíšu pred vycestovaním do zahraničia.

 Účastníci sú povinní rešpektovať zvyky a tradície hosťujúcej krajiny vrátane jej pracovného času , poludňajšej siesty a internej kultúry.

1. V prípade, že žiak nenastúpi na vykonanie odbornej praxe v určenom termíne a svoju neúčasť neospravedlní do 2 pracovných dní, alebo jeho ospravedlnenie nebude uznané, je z predmetu odborná prax neklasifikovaný.
2. V prípade, že žiak pre vážne zdravotné dôvody nenastúpi na vykonanie odbornej praxe, alebo

počas odbornej praxe pre zdravotné alebo iné dôvody vymešká niektoré určené dni odbornej praxe z celkového počtu 10 pracovných dní, je povinný za vymeškané dni podať riaditeľke školy písomnú žiadosť o náhradný termín vykonania odbornej praxe. Žiadosť žiak podá do 10 pracovných dní od dátumu ukončenia riadneho termínu odbornej praxe. Vo svojej žiadosti zdôvodní svoju neprítomnosť na zmluvnom pracovisku a priloží príslušné potvrdenia (lekárske a pod.). V prípade, že ospravedlnenie žiaka bude uznané, riaditeľka školy určí náhradný termín odbornej praxe v čase mimo vyučovania, ktorý je spravidla v dňoch školských prázdnin.

1. Žiak, ktorý absolvuje odbornú prax na pracovisku v zahraničí je povinný do 5 pracovných dní od návratu vyplniť správu účastníka, ktorú mu elektronicky zašle Národná agentúra programu Erasmus+.
2. Počas vykonávania odbornej praxe sa žiaci správajú slušne, dodržiavajú pokyny svojich nadriadených a dbajú na zachovanie dobrého mena školy.

## Čl. 5

**Hodnotenie a klasifikácia odbornej praxe**

1. Predmet odborná prax hodnotí a klasifikuje vyučujúci predmetu ekonomika v príslušnej triede, pričom vychádza z dodržiavania povinností žiaka počas vykonávania odbornej praxe, z Hodnotiaceho hárku a Potvrdenia o vykonaní odbornej praxe (toto potvrdenie je jeho súčasťou) žiaka a Záverečnej prezentácie z odbornej praxe príslušného žiaka.
2. Záverečnú prezentáciu žiaci absolvujú po ukončení odbornej praxe podľa harmonogramu, ktorý vypracujú vyučujúci predmetu ekonomika pre príslušnú triedu.
3. V harmonograme bude uvedená trieda, meno a priezvisko žiaka, dátum a čas jeho prezentácie v rozsahu maximálne 10 minút. Minimálny počet slajdov 12, maximálny počet slajdov 20.
4. Žiak z predmetu odborná prax bude neklasifikovaný ak nesplní jednu z nasledujúcich podmienok:
* neabsolvuje prax, alebo jej časť,
* neodovzdá Hodnotiaci hárok s Potvrdením o vykonaní odbornej praxe (ktoré je jeho súčasťou),
* neodovzdá v stanovenom termíne Záverečnú prezentáciu,
* neabsolvuje Záverečnú prezentáciu.
1. Pri hodnotení sa posudzuje počet bodov, ktoré žiak získa za vzdelávacie výstupy odbornej praxe od svojho nadriadeného ako súčasť Hodnotiaceho hárku a za Záverečnú prezentáciu.
2. Maximálny počet bodov za Záverečnú prezentáciu je 20, a to:

 10 bodov – obsah Záverečnej prezentácie,

 5 bodov – formálna stránka a úprava Záverečnej prezentácie,

 5 bodov - vystupovanie pri prezentovaní.

1. Maximálny počet bodov za nadobudnuté vzdelávacie výstupy je 30, a to:

 5 bodov - vedomosti o fungovaní podniku, vnútropodniková politika,

 15 bodov - nadobudnuté profesijné zručnosti a kompetencie,

 10 bodov - sociálne kompetencie.

1. Stupnica klasifikácie :

50 - 45 bodov – stupeň klasifikácie 1 - výborný,

44 - 37 bodov – stupeň klasifikácie 2 - chválitebný,

36 - 27 bodov – stupeň klasifikácie 3 - dobrý,

26 - 17 bodov – stupeň klasifikácie 4 - dostatočný,

16 - 0 bodov – stupeň klasifikácie 5 - nedostatočný.

## Čl. 6

**Záverečné ustanovenia**

Táto smernica bola prerokovaná v pedagogickej rade školy dňa 2. októbra 2017. Táto smernica nadobúda účinnosť dňom 2. januára 2018.

.......................................................

Mgr. Renáta Košovičová, v. r. riaditeľka

## ZOZNAM PRÍLOH:

Príloha č. 1 – Zmluva o vykonávaní odbornej praxe žiakov

Príloha č. 2 – Poučenie žiakov o správaní sa na pracovisku počas odbornej praxe Príloha č. 3 – Záznam z poučenia o bezpečnosti a ochrane zdravia žiakov Príloha č. 4 – Žiadosť o vykonanie individuálnej odbornej praxe

Príloha č. 5 – Hodnotiaci hárok, Potvrdenie o vykonaní odbornej praxe

Príloha č. 6 – Vzor Záverečnej prezentácie